Elever på Københavns åbne Gymnasium i Valby (KG) har bedt om at få et bederum på gymnasiet, specielt til skolens mange muslimske elever, men det har gymnasiets rektor Anne-Birgitte Rasmussen, der også er formand for gymnasieskolernes rektorforening, afvist, skriver Berlingske Tidende.

- Der er mange elever her på skolen, som er muslimer. Og som elevråd må vi tage hensyn til dem. Det kan godt være vi lever i et sekulært samfund, men her er også religionsfrihed, siger Awab Maalin, som er 19 år og går i 2. g på KG til Berlingske. Men skolens rektor siger altså nej.

- Min holdning er at vi ikke skal have religiøse rum på skoler, fordi skoler grundlæggende er et rationelt projekt, der bygger på videnskaben, siger Anne-Birgitte Rasmussen.